 መንግሥት ለሆቴል ኢንቨስትመንት የሚሰጠውን ማበረታቻ እንደሚያሻሽል አስታወቀ
እየተስፋፋ የመጣውን የሆቴል ኢንቨስትመንትና የቱሪዝም ዘርፍ በማስመልከት መንግሥት ለሆቴል፣ ለሎጅ፣ ለሪዞርት፣ ለአስጎብኚዎችና ለመሰል የቱሪስት አገልግሎት ሰጪ ተቋማት ሲሰጥ የቆየውን ማበረታቻ ለማሻሻል ጥናት ላይ መሆኑን አስታወቀ፡፡የኢትዮጵያ ኢንቨስትመንት ኮሚሽን ዋና ዳይሬክተርና የቱሪዝም ትራንስፎርሜሽን ምክር ቤት አባል አቶ ፍፁም አረጋ፣ መንግሥት ከዚህ ቀደም ለሆቴልና ለቱሪዝም መስክ ከቀረጥ ነፃ፣ ከመለዋወጫ ታክስ ቅናሽና ከመሳሰሉት ጋር በተያያዘ ይሰጥ የነበረውን ማበረታቻ ለመከለስ ጥናት በማድረግ ላይ እንደሚገኝና የጥናት ውጤቱንም ወደፊት ይፋ እንደሚያደርግ ተናግረዋል፡፡በጠቅላይ ሚኒስትር ኃይለ ማርያም ደሳለኝ የሚመራው የቱሪዝም ትራንስፎርሜሽን ምክር ቤት ለሁለተኛ ጊዜ ባካሄደው ስብሰባ ወቅት፣ በሆቴልና ቱሪዝም መስክ ለሚሰማሩ ባለሀብቶች እስካሁን ይሰጥ ከነበረው የቀረጥ ነፃ ማበረታቻ በተጨማሪ፣ በመሬት አቅርቦት ላይም ማሻሻያ ሊደረግ እንደሚችል መነጋገሩን ጠቁመዋል፡፡ አቶ ፍፁም ይህንን ያስታወቁት አዲስ አበባ ለሁለተኛ ጊዜ እንድታስተናግደው በተወሰነውና ጥር 26 ቀን 2007 ዓ.ም. በይፋ መጀመሩ በተነገረው የዘንድሮው አፍሪካ ሆቴል ኢንቨስትመንት ፎረም ላይ ነው፡፡አቶ ፍፁም ማበረታቻዎች መሻሻል እንዳለባቸው በምሳሌ ሲያስረዱ በተፈጥሮ ሀብቶቹ የበርካታ ቱሪስቶችን ቀልብ በመሳብ ከሚታወቁት አካባቢዎች አንዱ የሆነውን የአፋር ክልልን አንስተዋል፡፡ በክልሉ ምንም ዓይነት ደረጃቸውን የጠበቁ ሆቴሎችና ሌሎች የቱሪስት አገልግሎት ሰጪ ተቋማት አለመኖራቸውን በመጥቀስ፣ እንዲህ ባሉ አካባቢዎች ላይ ለሚካሄዱ ኢንቨስትመንቶች የመሬት አቅርቦትን በሚመለከት ጥናት እየተካሄደ እንደሚገኝ ገልጸዋል፡፡ እስካሁን ባለው አሠራር መሠረት የሆቴል ግንባታ የሚያከናውኑ ባለሀብቶች የግንባታና የሆቴል መገልገያ ቁሳቁሶችን ሙሉ ለሙሉ ከታክስ ነፃ ተደርጎላቸው የሚያስገቡ ሲሆን፣ በመለዋወጫ ላይ የሃምሳ በመቶ የታክስ ቅናሽ ተደርጎላቸው እንዲያስገቡ መፈቀዱን አቶ ፍፁም አስታውሰዋል፡፡ እነዚህ ማበረታቻዎችም ተከልሰው፣ የሆቴልና ቱሪዝም ዘርፉ ከአምራችና ከግብርና ዘርፍ ያልተናነሰ ድጋፍ እንደሚደረግለት አስታውቀዋል፡፡ ሆኖም የሆቴል አልሚዎች ግን በመንግሥት የመሬትና የፋይናንስ አቅርቦት ላይ ቅሬታቸውን ሲያሰሙ መቆየታቸው አይዘነጋም፡፡በሌላ በኩል ከአራት ወራት በፊት በአዲስ አበባ የተስተናገደው አራተኛው የአፍሪካ ሆቴል ኢንቨስትመንት ፎረም፣ እስካሁን በአፍሪካ ከተደረጉት ሁሉ ትልቅ ስኬት የታየበት መሆኑን በማስመልከት አዲስ አበባ ለሁለተኛ ጊዜ በተከታታይ እንድታስተናግደው መደረጉን በለንደን ተቀማጭ የሆነው ቤንች ኤቨንትስ አስታውቋል፡፡ የቤንች ኤቨንትስ ማኔጂንግ ዳይሬክተር ማቲው ዌይስ ዘንድሮ በአዲስ አበባ ለሁለተኛ ጊዜ፣ በመላው አፍሪካ ለአምስተኛ ጊዜ የሚካሄደውን የአፍሪካ ሆቴል ኢንቨስትመንት ፎረም አስመልከተው እንዳስታወቁት፣ በዚህ ዓመት ከ650 በላይ ተሳታፊዎች በፎረሙ እንደሚታደሙ ይጠበቃል፡፡በአዲስ አበባ የተስተናገደው ፎረም ከዚህ በፊት በሞሮኮና በናይሮቢ (ሁለት ጊዜ) ተካሂዷል፡፡ የአዲስ አበባው ከተካሄዱት ሁሉ የበለጠ ተሳታፊ የተገኘበት ሆኖ ከመጠናቀቁም በላይ፣ የዓለም ትልልቅ ብራንድ ሆቴሎች፣ ታዋቂ አማካሪ ግለሰቦችና ኩባንያዎች እንዲሁም ስምንት ሚኒስትሮች የታደሙበት ሆኖ በመጠናቀቁ ዘንድሮም በአዲስ አበባ እንዲስተናገድ መወሰኑን ገልጸዋል፡፡ከሰንሻይን ኮንስትራክሽን ኩባንያ ጋር በአዲስ አበባ ሆቴሎችን እየገነባ ያለው ማሪዮትን ጨምሮ፣ ሒልተን ዓለም አቀፍ፣ አኮር፣ ካርልሰን ሬሲዶር ሆቴል ግሩፕ፣ ማንጋሊስ ሆቴል ግሩፕ፣ ኮሊዬር ኢንተርናሽናልና ዌንድሃም ሆቴል ግሩፕ የመሳሰሉት ተገኝተዋል፡፡ ባለፈው ዓመት ከተሳተፉት 520 የአገር ውስጥና የውጭ ታዳሚዎች በተጨማሪ፣ በፎረሙ ወቅት ስድስት ዓለም አቀፍ ብራንድ ያላቸው ሆቴሎችን በአዲስ አበባ ለመገንባት ስምምነት መደረጉም ይታወሳል፡፡ይህ ፎረም አዲስ አበባ እንዲመጣ ትልቁን ሚና እንደተጫወተ የሚነገርለት አገር በቀሉ ካሊብራ ሆስፒታሊቲ የተባለው አማካሪ ድርጅት ሲሆን፣ በመጪዎቹ ሦስት ዓመታት ውስጥ ግንባታቸው ይጠናቀቃል ተብለው ለሚጠበቁት እነዚህ ስድስት ሆቴሎች ስምምነት መፈጸምም እጁ እንዳለበት ይታወቃል፡፡ የካሊብራ ማኔጂንግ ዳይሬክተር አቶ ነዋይ ብርሃኑ ከወራት በኋላ በአዲስ አበባ የሚካሔደው ፎረም ላይ ሌሎች አዳዲስ ስምምነቶች ይፈረማሉ ተብሎ እንደሚጠበቅ ፍንጭ ሰጥተዋል፡፡ 